b'\n_START_ARTICLE_\nBreistein\n_START_PARAGRAPH_\nBreistein er et tettbebygd sted i \xc3\x85sane bydel i Bergen i Hordaland. Breistein ligger ved S\xc3\xb8rfjorden, ca. 15-20 minutter med bil fra Bergen sentrum. Ferjesambandet Breistein-Valestrandsfossen opereres av Oster\xc3\xb8y Ferjeselskap._NEWLINE_Her var det tidligere garveri, skofabrikk, m\xc3\xb8belfabrikker, vindusfabrikk, bakeri, fris\xc3\xb8r, post og butikk. Kun postadressen 5111 Breistein er i behold. Tidlig p\xc3\xa5 sekstitallet ble Vestlandsheimen, en av Norges st\xc3\xb8rste institusjoner for psykisk utviklingshemmede, bygget her. Etter HVPU-reformen ble den nedlagt, og deler av den har fungerte som asylmottak fram til 2005. Her ligger ogs\xc3\xa5 Norsk l\xc3\xa6rerakademis avdeling for f\xc3\xb8rskolel\xc3\xa6rer- og l\xc3\xa6rerutdanning._NEWLINE_Skuespilleren Jon Eikemo er f\xc3\xb8dt og oppvokst p\xc3\xa5 Breistein. Faren startet Johs. Eikemo Handel. Rasmus Breistein kom ogs\xc3\xa5 herfra og var en kjent regiss\xc3\xb8r i filmens barndom._NEWLINE_Idrettslaget Hovding har sin base her p\xc3\xa5 Leikvang idrettsplass. Like ved ligger Hauk\xc3\xa5s skole, Bergen fengsel, Bergen Travpark, Bergen Campingpark og Eik\xc3\xa5s motorsportsenter. I omr\xc3\xa5det ligger ogs\xc3\xa5 g\xc3\xa5rdene Breistein, Brur\xc3\xa5s, og Hauk\xc3\xa5s, som er oppdelt i flere bruk._NEWLINE_Breisteins\xc3\xa5ta, ogs\xc3\xa5 kalt Hetlebakks\xc3\xa5ta, kneiser over bygda i vest og gj\xc3\xb8r at solen knapt viser seg i vinterm\xc3\xa5nedene._NEWLINE_Breistein omfattes av grunnkretsene Breistein og Hauk\xc3\xa5s i Bergen kommune, som hadde totalt 1\xc2\xa0157 innbyggere 1. januar 2012 og et samlet areal p\xc3\xa5 6,70 km\xc2\xb2, av dette 0,13 km\xc2\xb2 ferskvann. Tettbebyggelsen her inng\xc3\xa5r i tettstedet Hylkje, som hadde til sammen 2\xc2\xa0195 innbyggere 1. januar 2009.'